जीत के साथ सीरीज का अंत करने उतरेगा भारत  
शृंखला पहले ही अपने नाम कर चुका भारत रविवार को चेन्नई में वेस्टइंडीज के खिलाफ पांचवें और अंतिम वनडे में भी जीत के इरादे से उतरेगा।
शृंखला पहले ही अपने नाम कर चुका भारत रविवार को वेस्टइंडीज के खिलाफ पांचवें और अंतिम वनडे में जीत के साथ ऑस्ट्रेलिया के दौरे पर रवाना होने से पहले सकारात्मक नतीजा हासिल करने के इरादे से उतरेगा। कार्यवाहक कप्तान वीरेंद्र सहवाग इंदौर में वेस्टइंडीज की गेंदबाजी का कत्लेआम करते हुए वनडे मैचों में दोहरा शतक जड़ने वाले दूसरे बल्लेबाज बने और भारत को शृंखला में 3-1 की निर्णायक बढ़त भी दिलाई।  कप्तान के रूप में यह सहवाग की पहली शृंखला जीत भी है। नियमित कप्तान महेंद्र सिंह धोनी को आराम दिए जाने के बाद सहवाग को टीम की कमान सौंपी गई है। धोनी, सचिन तेंदुलकर और युवराज सिंह जैसे अहम खिलाड़ियों की गैर-मौजूदगी के बावजूद भारत की युवा टीम ने शृंखला में शानदार प्रदर्शन किया है।  आंकड़े दर्शाते हैं कि पिछले एक दशक में भारत ने कैरेबियाई टीम पर दबदबा बनाया है और अगर मौसम पक्ष में रहा तो कल भी यह दबदबा कायम रहने की उम्मीद है।  खराब मौसम के कारण चेन्नई के क्रिकेट प्रेमियों को घरेलू क्रिकेट के कुछ मैचों के रद्द होने के कारण क्रिकेट रोमांच से वंचित होना पड़ा, लेकिन पिछले कुछ दिनों में सूरज निकला है और पिछले एक हफ्ते या इससे अधिक समय से बारिश नहीं हुई है। रोहित शर्मा और विराट कोहली जैसे शीर्ष क्रम के बल्लेबाज शानदार फॉर्म में हैं। पहले तीन मैच में विफल रहे सहवाग ने पिछले मैच में दोहरा शतक जोड़कर शानदार वापसी की।